 NA RICHARD MUNGUTI MWANIAJI wa kiti cha udiwani katika Kaunti ya Makueni ameshtakiwa kutisha kumuua diwani aliyemshinda katika uchaguzi mkuu wa Agosti 9, 2022. Dennis Wambua Masavu alifikishwa mbele ya hakimu mkuu Mahakama ya Milimani Nairobi Bi Susan Shitubi. Masavu, aliyewania kiti cha wadi ya Kiteta-Kisau kwa tikiti ya chama cha Wiper, alikana shtaka la kutisha kumuua Dennis Kioko Mainga mnamo Machi 11, 2023. Masavu aliyetetewa na wakili Philip Omoiti kutoka kampuni ya mawakili ya Kilonzo & Company Advocates aliomba mahakama imwachilie kwa dhanana. Bw Omoiti alieleza korti mshtakiwa alikamatwa Jumatano (Agosti 2) akitoka hospitali alikolazwa. Mahakama ilielezwa mshtakiwa atatii masharti ya kuachiliwa kwa dhamana. Kiongozi wa mashtaka Bi Nyakira Kibera hakupinga ombi la mshtakiwa kuachiliwa kwa dhamana, ila aliomba korti izingatie uzito wa shtaka dhidi yake. Bi Shitubi alimwachilia mshtakiwa kwa dhamana ya Sh200,000 pesa taslimu na kumwagiza asiwavuruge mashahidi. Masavu, inadaiwa, alitekeleza uhalifu huo mnamo Machi 11, 2023 katika kijiji cha Ngoni kilichoko wilaya ya Mbooni Mashariki, kaunti ya Makueni. Cheti cha mashtaka kilisema Masavu alisema “kura zangu ziliibwa kisha nikapeleka kesi mahakama ya Tawa lakini baadaye nikagudua hakuna mahakama hapo ni pesa tu zilitumika”. “Pesa zilimwagwa na kesi yangu ikatupiliwa mbali. Sitachoka. Amaa nife au MCA afe. Kura zangu ziliibwa kisha nikaagizwa nilipe milioni moja. Haiwezekani…” sehemu ya nakala ikasema. Bi Shitubi aliamuru kesi hiyo itajwe Agosti 10, 2023 kutengewa siku ya kusikilizwa. You can share this post!  Be our fan Follow us Join us Subscribe our newsletter to stay updated © Copryright 2023 Taifa Leo. All Rights Reserved  